Den milde vinter får et koldt pust efter weekenden, og tirsdag morgen kan nordjyderne vågne op til sne.

Indtil nu har vinteren været mild i Nordjylland. Men ifølge DMIs prognoser vil kulden nu ramme Nordjylland. Søndag kan nordjyderne se frem til solskin, mens temperaturerne endnu er i plusgrader. Men natten til mandag vil temperaturerne falde og der er risiko for nattefrost. - Vinden drejer om til øst og nordøst, og det er en koldere retning, siger vagthavende ved DMI, Frank Nielsen. De kolde grader vil fortsætte, og mandag aften og natten til tirsdag kommer der en front til Nordjylland, så tirsdag morgen vil nordjyderne med al sandsynlighed vågne op til et snefald på fem til seks centimeter. Og selv om det ikke er et voldsomt snevejr, så skal bilisterne alligevel være opmærksomme. - Sneen kan give problemer i trafikken tirsdag morgen, siger Frank Nielsen fra DMI. Frank Nielsen ved DMI fortæller, at der ikke er tøvejr i sigte de følgende dage efter snefaldet, så sneen kan blive liggende i nogle dage. Samtidig er der chance for at se solen noget mere i næste uge, end nordjyderne har været vant til i de seneste uger. - Der er mulighed for lidt mere sol med den koldere luft, og kulden fortsætter til weekenden, siger Frank Nielsen.